ອີຣ່ານ ກຳນົດ ຈະດຳເນີນຄະດີ ນັກຂ່າວສະຫະລັດ ໃນ ວັນທີ 26 ພຶດສະພານີ້
ທ່ານ Rezaian ພ້ອມ​ດ້ວຍພັນ​ລະ​ຍາ​ຂອງ​ທ່ານ ​ແລະບຸກຄົນ​ທີ​ສາມ ຈະໄປປາກົດໂຕຢູ່ສານ ຊຶ່ງພວກ​ກ່ຽວໄດ້​ຖືກ​ຈັບ​ກຸມພ້ອມ​ກັນ ​​ເມື່ອ​​ເດືອນ ກໍລະກົດ​ປີ​ກາຍ​ນີ້.
ນັກຂ່າວສະຫະລັດຄົນໜຶ່ງ ທີ່ຖືກກັກຂັງຢູ່ໃນອີຣ່ານ ເກືອບ ປີໜຶ່ງແລ້ວ ໃນຂໍ້ກ່າວຫາ ທີ່ຮວມທັງທຳການເຄື່ອນໄຫວ ສອດແນມ ແມ່ນມີກຳນົດ ທີ່ຈະໄປປາກົດໂຕຕໍ່ສານໃນ ອາທິດໜ້ານີ້ ສື່ມວນຊົນຂອງທາງການອີຣ່ານ ກ່າວໃນວັນອັງຄານມື້ນີ້ວ່າ ການດຳເນີນຄະດີ ທ່ານ Jason Rezaian ຊຶ່ງເປັນຫົວໜ້າ ຫ້ອງການ ຂອງໜັງສືພິມ Washington Post ປະຈຳ ນະຄອນຫຼວງເຕຫະຣ່ານ ຈະເລີ້ມຕົ້ນຂຶ້ນໃນວັນອັງຄານ ທີ 26 ພຶດສະພາ ອົງການຂ່າວຝຣັ່ງ ໄດ້ອ້າງເຖິງຄຳເວົ້າຈາກທະນາຍຄວາມ ຂອງທ່ານ Rezaian ທີ່ກ່າວວ່າ ທ່ານ Rezaian ພ້ອມດ້ວຍພັນລະຍາຂອງທ່ານ ແລະບຸກຄົນທີສາມ ຊຶ່ງພວກກ່ຽວໄດ້ຖືກ ຈັບກຸມພ້ອມກັນ ເມື່ອເດືອນ ກໍລະກົດປີກາຍນີ້ ຢູ່ໃນນະຄອນຫຼວງເຕຫະຣ່ານນັ້ນ ຈະໄປ ປາກົດໂຕຢູ່ສານ ແລະວ່າການດຳເນີນຄະດີ ຈະເລີ້ມຕົ້ນຂຶ້ນໃນມື້ດຽວກັນ ຖ້າຫາກມີ ເວລາພຽງພໍ ສະຫະລັດ ບັນດາກຸ່ມປົກປ້ອງເສລີພາບດ້ານການຂ່າວ ແລະ ໜັງສືພິມ Washington Post ຕ່າງກໍຕິຕຽນ ການສືບຕໍ່ຄຸມຂັງທ່ານ Rezaian ຊຶ່ງລວມທັງ 9 ເດືອນທີ່ປາດສະຈາກ ການກ່າວຫາໃດໆ ສ່ວນຄອບຄົວຂອງທ່ານ ແລະ ບັນນາທິການໃຫຍ່ ຂອງໜັງສືພິມດັ່ງກ່າວ ທ່ານ Marty Baron ຍັງໄດ້ບັນຍາຍເຖິງ ການຈຳກັດບໍ່ອະນຸຍາດໃຫ້ທ່ານ Rezaian ພົບກັບທະນາຍຄວາມອີກດ້ວຍ ເມື່ອເດືອນແລ້ວນີ້ ໂຄສົກກະຊວງການຕ່າງປະເທດສະຫະລັດ ທ່ານນາງ Maria Harf ກ່າວວ່າ ຂໍ້ກ່າວຫາໃນການທຳຜິດໃນ 4 ກະໂທງ ນັ້ນ ແມ່ນ ແລະ ທຳນຽບຂາວ ກ່າວວ່າ ຂໍ້ຫາເຫລົ່ານີ້ ຄວນທີ່ຈະຖືກຍົກເລີກ ຖ້າພົບເຫັນວ່າມີຄວາມຜິດ ທ່ານ Rezaian ຈະປະເຊີນກັບໂທດໜັກສຸດ ຄືຈຳຄຸກ ແຕ່ 10 ຫາ 20 ປີ ທ່ານ Rezaian ພ້ອມດ້ວຍພັນລະຍາ ແລະ ນັກຂ່າວທ່ານ Yeganeh Salehi ຖືກຈັບກຸມ ຫຼັງຈາກກຳລັງຮັກສາຄວາມປອດໄພອີຣ່ານ ບຸກເຂົ້າໄປໃນເຮືອນພັກຂອງພວກກ່ຽວ ຢູ່ ນະຄອນຫຼວງເຕຫະຣ່ານ ທ່ານ Salehi ໄດ້ຖືກປ່ອຍໂຕ ຫຼັງຈາກມີການປະກັນໂຕແລ້ວ ແຕ່ທ່ານ Rezaian ຍັງຖືກທາງການຄວບຄຸມໂຕຢູ່